Blic (novine)

**Blic** je dnevni list u Srbiji, koji je u vlasništvu švajcarske kompanije *Ringier Axel Springer AG* odnosno njene zavisne firme u Srbiji *Ringier d.o.o* (koja se ranije zvala *Blic Pres d. o. o*). List su 1996. godine osnovali Piter Kelbel i Aleksandar Lupšić. Prvo izdanje Blica izašlo je 16. septembra 1996. i od tada list redovno izlazi. U oktobru 2004, list je došao u vlasništvo kompanije *Ringier AG*.

## Istorijat
Tokom protesta opozicije u Srbiji 1996, koji su izbili zbog poništavanja drugog kruga lokalnih izbora, Blic je bio jedini dnevni list koji je pisao o ovim događajima. Tradicionalni dnevni listovi (*[[Politika (novine)|Politika]]*, *[[Večernje Novosti]]*, *Borba* i drugi) uglavnom su ignorisali proteste koje su organizovale opozicione stranke DS i SPO. Tokom tog perioda dolazi do drastičnog porasta tiraža lista, koji je u jednom trenutku narastao na 250.000 primjeraka. Međutim, štamparija *Borba* tada objavljuje da zbog tehničkih razloga nije u stanju da štampa više od 80.000 primjeraka prazničnog broja lista Blic, što je bio očigledan pritisak tadašnjeg režima na uređivačku politiku Blica. Nakon toga, list je u prazničnom broju objavio komentar Pitera Kelbela, predstavnika vlasnika, u kojem se kritikuju protesti i izvještavanje o njima. Poslije ovog komentara neki od najistaknutijih novinara napustili su Blic.

Nakon konsolidacije, u oktobru 2004, list je došao u vlasništvo švajcarske multinacionalne kompanije *Ringier AG*, koja je otkupila 74,9 % akcija kompanije *Blic d. o. o.*. Pored Blica, kompanija *Ringier d. o. o.* izdaje i listove Alo, 24 časa, Blic žena i nedeljnik NIN.

## Tiraž i čitanost
Nakon promjene vlasničke strukture, Blic bilježi konstantan rast tiraža i broja prodatih primjeraka. U 2006. godini tiraž lista iznosio je 164.221 primjeraka dnevno, da bi se u 2007. godini povećao na 180.948 primjeraka. Blagi rast tiraža nastavljen je i u narednom periodu. Mnoga istraživanja čitanosti štampanih medija svrstavaju Blic u red najčitanijih dnevnih listova u Srbiji, koji čitaoci doživljavaju kao *proevropske novine*, u kojima mogu pronaći *kratke i jasne informacije*, mada neki osporavaju ova istraživanja kao pristrasna.

## Kritike
Neki mediji kritikuju Blic smatrajući novine propagatorom tranzicije, liberalnog kapitalizma i saradnje sa međunarodnom zajednicom, kao i ulaska Srbije u evroatlantske integracije.. List takođe kritikuju i određene političke partije, smatrajući ga glasilom Demokratske stranke i njenih političkih saveznika, zbog čega namerno iznosi neistine o opozicionim strankama.

### Kritike zbog objavljivanja fotomontaže Muamera Zukorlića
Blic je u izdanju od 19. juna 2010. godine objavio foto-montažu sa likom muftije Muamera Zukorlića na kojoj je on prikazan kako se rukuje sa papom Benediktom XVI obučen u pravoslavnu odeždu sa krstom na glavi uz tekst „Veći Papa od Pape“. Objavljivanje ove foto-montaže izazvalo je oštre reakcije islamske zajednice u Srbiji, čiji je glavni muftija Zukorlić, uključujući i poziv na bojkot lista „Blic“. Glavni muftija je takođe najavio da će tužiti list i tražiti odštetu od 100 miliona evra. U odgovoru na optužbe Zukorlića i islamske zajednice u Srbiji, uredništvo Blica je zaključilo da Zukorlić zloupotrebljava jednu foto-montažu da bi politički trgovao s vlastima u Srbiji.. U odbranu Blica stale su i neke bošnjačke partije u Srbiji.

## Blic onlajn
Internet sajt lista Blic je jedan od najposjećenijih internet sajtova u Srbiji. Pored vijesti, na sajtu postoji i blog, forum, mogućnost pregledanja video materijala, arhive vijesti i slika i mnogo drugih mogućnosti kojih su lišeni čitaoci štampanog izdanja.

## Povezano
* Spisak novina u Srbiji

## Reference

## Vanjske veze
*